Els gasos fluorats amb efecte d'hivernacle (GFEH) són una família de gasos artificials utilitzats en diverses aplicacions industrials, principalment com a substituts de les substàncies que esgoten la capa d'ozó, com els clorofluorocarburs (CFC), los hidroclorofluorocarburs (HCFC) i els halons, que a la UE s'estan retirant d'acord amb el Protocol de Montreal.
Els GFEH són potents gasos amb efecte d'hivernacle, amb un efecte d'escalfament de fins a 23.000 cops superior al del CO 2.
A més la vida útil dels equips i aplicacions que contenen GFEH pot ser superior als 50 anys.
Aquesta realitat fa que sigui essencial la bona gestió dels GFEH, així som el manteniment i la recuperació dels gasos al final de la vida útil dels equips o productes.
El Reglament (UE) 517/2014 del Parlament Europeu i del Consell, de 16 d'abril de 2014, sobre els gasos fluorats amb efecte d'hivernacle, i pel qual es deroga el Reglament CE 842/2006, té com a objectiu protegir el medi ambient mitjançant la reducció de les emissions de gasos fluorats amb efecte d'hivernacle.
Per això, estableix normes sobre contenció, ús, recuperació i destrucció de GFEH, condicions a la comercialització de productes i aparells específics que continguin GFEH, estableix condicions a usos específics de GFEH, i fixa límits quantitatius per a la comercialització d'HFCs.
Al seu torn, l'Estat va aprovar el Reial Decret 115/2017, de 17 de febrer, pel qual es regula la comercialització i manipulació de gasos fluorats i equips basats en els mateixos, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupin activitats que emetin gasos fluorats.
Aquest Reial Decret concreta determinats aspectes per a l'aplicació del Reglament 517/2014 i regula la comercialització i manipulació de gasos fluorats i equips basats en aquests gasos, i els requisits tècnics de les instal·lacions que desenvolupin activitats que emetin gasos fluorats.
També estableix els procediments de certificació del personal que realitza determinades activitats, sempre sota l'objectiu d'evitar les emissions a l'atmosfera i donar compliments a la normativa europea.
A Catalunya, el Decret 210/2019, de 25 de setembre, determina l'òrgan competent per exercir les funcions relatives al control de la comercialització d'equips de refrigeració carregats amb gasos fluorats, d'acord amb l'article 9.8 del Reial decret 115/2017, de 17 de febrer, i estableix aspectes instrumentals per al compliment de les obligacions que el precepte esmentat estableix.
L'aplicació a Catalunya d'aquesta normativa afecta diferents departaments de govern.
En concret, els departaments implicats són:
Expedició dels certificats personals i d'empresa, en col·laboració amb els òrgans tècnics
Autorització de centres que imparteixin programes formatius específics que donen accés al certificat personal per a la manipulació de gasos fluorats.
Formació professional que dona accés al certificat personal.
Formació professional per a l'ocupació que dona accés al certificat personal.
Gestió de residus de productes i aparells que continguin gasos fluorats.
Òrgan tècnic de coordinació i seguiment.
Òrgan competent a Catalunya que exerceix les funcions relatives al control de la comercialització d'equips de refrigeració carregats amb gasos fluorats, d'acord amb l'article 9.8 del Reial decret 115/2017, de 17 de febrer, excepte la competència per imposar sancions que correspon a la persona titular de la direcció general competent en matèria de canvi climàtic per a les sancions per infraccions de caràcter lleu i greu, i a la persona titular de la secretaria sectorial competent en matèria de canvi climàtic per a les sancions per les infraccions de caràcter molt greu.
Al següent document trobareu les referències legislatives sobre els gasos fluorats amb efecte d'hivernacle.
Pel que fa als gasos fluorats amb efecte d'hivernacle, hi ha una sèrie d'activitats restringides al personal que disposi de la corresponent certificació personal.
Als enllaços següents trobareu la informació actualitzada sobre quines són les activitats regulades, les vies d'accés a la certificació, i els centres formatius on s'imparteix la formació.
Els aparells o equips de refrigeració, aire condicionat i bombes de calor que no estiguin segellats hermèticament i que estiguin carregats amb gasos fluorats amb efecte d'hivernacle - d'acord amb la definició del Reglament (UE) 517/2014 del Parlament Europeu i del Consell, de 16 d'abril de 2014- només es poden vendre a l'usuari final quan s'aportin proves que la instal·lació la farà una empresa habilitada.
Segons el Reial Decret 115/2017, de 17 de febrer, pel qual es regula la comercialització i manipulació de gasos fluorats i equips basats en els mateixos, així com la certificació dels professionals que els utilitzen i pel que s'estableixen els requisits tècnics per a les instal·lacions que desenvolupen activitats que emeten gasos fluorats, el comercialitzador ha d'informar al comprador d'aquesta obligació legal a través del document 'Declaració del comercialitzador' (document A), document que ha de ser signat pel comprador i el comercialitzador.
Així mateix, aquest li ha de lliurar també dos exemplars de la 'Declaració del comprador' (document B), document on s'acreditaran, en el moment en que tingui lloc la instal·lació, les dades de l'empresa habilitada amb personal certificat que hagi dut a terme la instal·lació.
Aquesta document B ha de ser signat pel comprador i per l'empresa habilitada.
El comprador de l'equip, en el termini màxim d'un any, ha de remetre al comercialitzador un exemplar del document B, i ha de conservar l'altre exemplar durant cinc anys.
El comercialitzador també resta obligat a conservar durant 5 anys el document A i el document B que vagi rebent i posar-los a disposició de les autoritats per a la seva possible inspecció.
Així mateix el comercialitzador ha d'informar, anualment, a l'Oficina Catalana del Canvi Climàtic dels compradors que no li hagin remès el document 'Declaració del comprador' (document B) i haurà d'adjuntar una còpia del document 'Declaració del comercialitzador' (document A).
Els comercialitzadors tenen de termini fins al 31 de març (inclòs) de cada any, per fer aquesta comunicació.
Excepcionalment, i pel cas de la informació corresponent a l'exercici del 2018, els comercialitzadors l'hauran de presentar del 10 d'octubre al 10 de desembre del 2019, ambdós inclosos.
Els tràmits que hauran de realitzar els comercialitzadors es realitzaran a través del portal Tràmits Gencat (disponible a partir del 10 d'octubre de 2019).